詩三百三首 二四三
作者：寒山
朝代：唐

paragraphs: 我有六兄弟，就中一箇惡。
打伊又不得，駡伊又不著。
處處無奈何，耽財好淫殺。
見好埋頭愛，貪心過羅剎。
阿爺惡見伊，阿孃嫌不悅。
昨被我捉得，惡駡恣情掣。
趂向無人處，一一向伊說。
汝今須改行，覆車須改轍。
若也不信受，共汝惡合殺。
汝受我調伏，我共汝覓活。
從此盡和同，如今過菩薩。
學業攻鑪冶，鍊盡三山鐵。
至今靜恬恬，衆人皆讚說。